Mosie van wantroue in Ramaphosa dalk uitgestelPres. Cyril Ramaphosa. (Foto: Siyabulela Duda/GCIS) Die mosie van wantroue in pres. Cyril Ramaphosa, wat vanmiddag in die Nasionale Vergadering moet dien, is heel moontlik van die baan. Die mosie is ingestel deur die African Transformation Movement (ATM), wat net twee parlementslede het. Die ATM sukkel om enige noemenswaardige steun, buiten die EFF se 44 parlementslede, vir die mosie te werf. Die party het die steun van 201 parlementslede nodig vir die mosie om te slaag. Een van die groot uitdagings vir die ATM is dat die speaker van die parlement, Thandi Modise, besluit het dit sal ŉ ope stemming wees. Dit beteken ANC-lede sal nie in die geheim teen Ramaphosa kan stem noudat hul party opdrag gegee het dat hulle vir hom stem nie. Die besluit tussen ŉ geheime en ŉ ope stemming is die prerogatief van die speaker. Die ATM het hom reeds tot die hooggeregshof in Kaapstad gewend en sy aansoek dat stemme in die geheim uitgebring mag word, word Donderdagoggend – net enkele ure voor die mosie veronderstel is om voort te gaan – aangehoor. Die DA het intussen gesê hy gaan buite stemming bly. Natasha Mazzone, die DA se hoofsweep, het die mosie as beuselagtig bestempel en sê al wat dit sou wees, is ŉ vermaaklikheidsbreuk tydens parlementêre werk. Die DA het gesê die feit dat sy lede nie gaan stem nie, beteken nie die party gaan die president nie aanspreeklik hou nie. Mazzone het gesê as Ramaphosa nie sy ekonomiese hervormingsplan soos beloof in werking stel nie, hy sy besluit om buite stemming te bly in die toekoms sal heroorweeg.